Peter Dvorský

Peter Dvorský (* 25. september 1951, Partizánske) je slovenský operný spevák (tenor), prezývaný tiež ako Pavarotti zo Slovenska , mentor a riaditeľ viacerých hudobných festivalov a telies, bývalý umelecký vedúci a riaditeľ opery Štátneho divadla Košice, riaditeľ Slovenského inštitútu v Ríme.  

Patrí medzi najlepších tenoristov svojej generácie , na začiatku 80. rokov bol oficiálne zaraďovaný do štvorice najlepších tenoristov sveta (vedľa P. Dominga, L. Pavarottiho a J. Carrerasa) a jeho partnermi boli najlepší svetoví speváci a speváčky.  Luciano Pavarotti sa na Dvorského viackrát odvolával a označil ho za svojho legitímneho nástupcu . Vystupoval vo viac ako 25 krajinách a predstavil sa vo viac ako 60 divadelných a koncertných pódiách. Má štyroch bratov: spevákov Miroslava, Jaroslava a Pavla a ekonóma Vendelína.

Životopis

Detstvo a štúdium 
Peter Dvorský sa narodil v Partizánskom, detstvo prežil v obci Horná Ves, kde tiež navštevoval základnú školu. Základnú umeleckú školu navštevoval v Novákoch. V rokoch 1969–1973 študoval na Konzervatóriu v Bratislave spev u Idy Černeckej.

Spevácka kariéra 
Do Opery Slovenského národného divadla bol angažovaný v roku 1972 ako mimoriadny talent ešte počas štúdia. Prvý úspech tu zaznamenal v roli Lenského v opere Piotra Iľjiča Čajkovského Eugen Onegin. Následne v roku 1973 vyhral národnú spevácku súťaž Mikuláša Schneidera-Trnavského v Trnave a v roku 1974 vyhral prvú cenu na medzinárodnej Čajkovského súťaži v Moskve. V roku 1975 vyhral prvé miesto v speváckej súťaži na Ženevskej medzinárodnej hudobnej súťaži, čo viedlo k jeho ročnému angažmánu na štúdiu u Renaty Carosie a Giuseppeho Luggu v milánskej opere La Scala (1975-1976).

Od roku 1977 vystupoval na najpoprednejších zahraničných operných scénach (vo Veľkom divadle v Moskve, vo viedenskej Štátnej opere, v milánskej La Scale, londýnskej Covent Garden, v opernom divadle vo Florencii). V roku 1977 účinkoval v Metropolitnej opere v New Yorku v postave Alfréda Germonta v Traviate. Rodolfa v Pucciniho Bohéme spieval v La Scale, potom vo veronskej Arene, v Mníchove (1984) a v Metropolitnej opere v New Yorku (1987). Za stvárnenie postavy Ondreja v Suchoňovej opere Krútňava dostal cenu ministra kultúry SR za rok 1999.

Hudobné aktivity po roku 1990 
S prechodom jeho kariéry do neskoršej fázy sa Peter Dvorský začal angažovať ako mentor a riaditeľ viacerých hudobných festivalov a telies. Od roku 1990 sa pod jeho záštitou organizuje celoslovenská detská spevácka súťaž ľudových piesní pod názvom Slávik Slovenska. Od roku 1999 Dvorský organizuje v českom meste Jaroměřice nad Rokytnou hudobný festival Mezinárodní festival Petra Dvorského. Od roku 2001 pôsobí ako predseda poroty Medzinárodnej speváckej súťaže Antonína Dvořáka v Karlových Varoch. Od roku 2007 vedie v Piešťanoch každoročné Majstrovské spevácke kurzy Petra Dvorského, ktoré sú súčasťou Piešťanského festivalu. Od januára 2006 do júna 2010 Dvorský pôsobil ako umelecký vedúci a neskôr riaditeľ opery Štátneho divadla Košice. Od júna 2010 do júla 2012 následne pôsobil vo funkcii riaditeľa Opery Slovenského národného divadla ako nominant Ondreja Šotha.

Diplomatické aktivity 
V roku 2011 sa stal prvým čestným občanom mesta Partizánske. V apríli 2013 bol Dvorský menovaný ministerstvom zahraničných vecí a európskych záležitostí SR za riaditeľa Slovenského inštitútu v Ríme. Vo funkcii pôsobil do roku 2018.

Osobný život  
Dvorský žije už od svojich pätnástich rokov prevažne v Bratislave. S manželkou spočiatku bývali v byte v Lamači, v súčasnosti dlhodobo žijú v Dúbravke. S manželkou Martou majú dve dcéry, Kristínu a Martu. Dvorský má štyroch súrodencov - bratov. Traja z nich - dvojičky Miroslav a Jaroslav a brat Pavol - sú tiež speváci, brat Vendelín je ekonóm.

Pri príležitosti jeho okrúhleho jubilea sa konal slávnostný galakoncet s názvom Peter Dvorský 70. Zorganizovala ho Opera Slovenského národného divadla. Konal sa 25. septembra 2021 v novej budove SND. Na Galakoncerte vystúpili: Piotr Beczała, Jorge de León, Pavol Bršlík, Adriana Kučerová, Miroslav Dvorský, Petr Nekoranec, Jolana Fogašová, Eva Hornyáková, Tomáš Juhás, Michal Lehotský, Daniel Čapkovič. Orchester Slovenského národného divadla dirigoval Ondrej Lenárd. Úvodné slovo mala Emília Vášáryová, sprievodným slovom doprevádzal Tomáš Maštalír. V televízii odvysielala RTVS galakoncert 1. januára 2022 .

Ocenenia 
 1974 - laureát Čajkovského súťaže, Moskva 
 1975 - držiteľ medzinárodnej ceny za spev, Ženeva
 1984 - titul národný umelec
 1984 - Zlatý erb Opusu, hudobné vydavateľstvo Opus ocenilo Petra Dvorského za mimoriadny umelecký výkon na profilovej platni zo svetovej opernej tvorby a podiel na úspešnej nahrávke oratória Antonína Dvořáka Stabat Mater, ocenenie 27. júna odovzdal Pavol Bagin 
 1986 - Viedenská štátna opera udelila Dvorskému titul Kammersänger (udeľuje rakúske ministerstvo školstva, umenia a kultúry výnimočným operným spevákom)
 1988 - Cena Lieber Augustin - miláčik rakúskeho publika
 1990 - Cena Francesco Cilea (Taliansko)
 1991 - Cena Luigi Illica (Taliansko)
 1992 - Cena Furtwängler (Nemecko)
 2000 - Krištáľové krídlo v kategórii hudba za úlohu Ondreja v Suchoňovej opere Krútňava a za jeho doterajšie úspechy a reprezentáciu na Slovensku i v zahraničí
 2003 - Medaila za zásluhy I. stupňa za vynikajúce umelecké výsledky (udelil mu ju Václav Havel na svojej poslednej zahraničnej ceste)
 2012 - Cena Centrope, ocenenie individuálnych zásluh za angažovanú prácu v stredoeurópskom regióne
 2012 - Cena predsedu Národnej rady Slovenskej republiky za rozvoj kultúry a humanitného vzdelávania
 2013 - Cena Enrica Carusa (Taliansko), Asociácia Museo Enrico Caruso, Peter Dvorský je prvým zahraničným umelcom, ktorému bolo toto ocenenie udelené 
 2013 - Premio “Citta di Villafranca“ intitolato a Giuseppe Di Stefano (Taliansko), Cena mesta Villafranca, ocenenie Giuseppe Di Stefana, za celoživotnú prácu a významný prínos k šíreniu operného umenia vo svete 
 2013 - Pribinov Kríž I. triedy 
 2018 - Rakúsky čestný kríž za vedu a umenie, za mimoriadne zásluhy v oblasti umenia a vedy, ocenenie 27. septembra odovzdal maestrovi Petrovi Dvorskému šéf sekcie umenia a kultúry v Úrade spolkového kancelára Jürgen Meindl

Diskografia 
diskografia nie je úplná
 1977 Peter Dvorský – Opus, LP, (Symfonický orchester Československého rozhlasu)
 1980 Slovenské ľudové piesne – Opus, LP, (Orchester SND - Pavol Bagin)
 1986 L'amore e destino – Opus 9916 0205-06, LP
 1988 Peter Dvorský in Concert – Opus 9312 2067-68, 2LP, (Symfonický orchester Československého rozhlasu, Ondrej Lenárd)
 1990 Peter Dvorský in Concert – Opus 9352 2069, CD
 1994 Peter Dvorský in Concert, Outstanding Tenor sings the Famous Operatic Arias – Gramofonové závody L1 0092-2 631, CD
 1995 Ej, hory, hory – Musica, CD
 1996 Svet lásku má – PolyGram (Spoločný projekt Pavla Haberu, slovenského tenoristu Petra Dvorskeho, českého speváka Karla Gotta a Slovenskej filharmónie, pod vedenim Ondreja Lenárda.)
 1998 Vianočné koncerty – Pavol Habera a Peter Dvorský – Polydor
 1999 Vianočná hviezda – Pavol Habera a Peter Dvorský – Forza Music
 2007 Live – Opus 91 2740-2, 2CD, cd1-BHS - Pasienky 3.10.1987, cd2-BHS - Pasienky 8.10.1989

 2009 Peter Dvorský '77 / Slovenské ľudové piesne - Opus 91 0111-2, 2CD, edícia: Opus 100 – 11.
 2011 Jubileum - Opus 91 0111-2, DVD
 2014 Vianoce s Petrom Dvorským – Opus 91 2869-2, CD

Kompilácie 
 2005 Láska prý – Levné knihy a FR Centrum 01. „Láska prý (Perhaps Love)“ – Karel Černoch a Peter Dvorský
 2005 Vinšujeme Vám... (vianočné koledy) – Musica, - 01. „Tichá noc“, 18. „Dieťatko spanilé“
 2007 Nejlepší výběr 80. let všech dob – Universal Music EAN 602517 552159 - 03. „Láska prý (Perhaps Love)“ – Karel Černoch a Peter Dvorský
 2008 Trinásta izba – Júlia Hečková – Opus 91 2790-2, EAN 8584019 279029, 2CD, - 20. „Brieždenie“ – Júlia Hečková a Peter Dvorský -cd2

Literatúra 
 ŠTILICHOVÁ, Danica: Peter Dvorský, Tatran, 1991, ISBN 80-222-0310-6 v slovenčine, ISBN 80-222-0311-4 v nemčine, ISBN 80-222-0312-2 v angličtine
 BELLOTTI, Roberto: Seguendo Peter Dvorsky dietro le quinte, Arti Grafiche Stefano Pinelli, 2002, v taliančine 
 BELLOTTI, Roberto: Peter Dvorský spoza divadelných kulís, PTK-ECHO, s.r.o. ISBN 80-88753-11-2 v slovenčine
 BLAHO, Jaroslav: Legenda bez legiend, Peter Dvorský a jeho doba, Kalligram, 2011, ISBN 978-80-8101-498-7 v slovenčine

Filmy, dokumenty 
 Netopier, 1974, réžia: Miroslav Fischer
 Prodaná nevěsta, 1981, réžia: František Filip 
 Werther, 1985, réžia: Petr Weigl 
 Spevák: Peter Dvorský, 1986, réžia, scenár: Eva Štefankovičová, kamera: Stacho Machata 
 Madama Butterfly, 1986, réžia: Derek Bailey 
 Stretnutie s Luciou Poppovou, 1990  
 Vianoce s bratmi Dvorskými, 1997
 Vianočný koncert s Petrom Dvorským, 1996, spolu s Slovenskou filharmóniou a Bratislavským chlapčenským zborom
 Peter Dvorský, 2022, premiéra v kinách: 7. apríla 2022, réžia, produkcia, autorka námetu: Iveta Malachovská

Referencie

Pozri aj 
 Miroslav Dvorský
 Jaroslav Dvorský
 Pavol Dvorský
 Opera

Iné projekty

Externé odkazy 
 Profil na osobnosti.sk
 Profil na stránkach Hudobného centra
 Majstrovské spevácke kurzy Petra Dvorského
 Peter Dvorský ako svetový tenor, operaslovakia.webnode.sk
 Peter Dvorský, operaplus.cz
 Diskografia 
 Rozhovor - sme.sk

Peter Dvorský
Slovenskí operní speváci
Tenoristi
Členovia Opery Slovenského národného divadla
Česko-slovenskí národní umelci
Poslanci NR SR (1998 – 2002)
Laureáti Pribinovho kríža I. triedy
Nositelia Medaily Za zásluhy (Česko)
Držitelia Krištáľového krídla
Osobnosti z Partizánskeho
Absolventi konzervatórií na Slovensku